…… (sz.) napirend

**E L Ő T E R J E S Z T É S**

# a Képviselő-testület 2022. június 28-i rendes ülésére

**Tárgy**: Fény Utcai Piac Kft. alapító okiratának a módosítása

**Készítette: ………………………….**

Mihalik Zoltán

Fény Utcai Piac Kft. ügyvezető s.k.

**Látta**: ………..………………………….

 dr. Szalai Tibor

 jegyző

 ………..………………………….

 dr. Silye Tamás

 jegyzői igazgató

A napirend tárgyalása zárt ülést nem igényel.

**Tisztelt Képviselő-testület!**

A Fény Utcai Piac Kft. elsődleges és legfontosabb feladata a tulajdonában lévő albetétek bérbeadás útján történő hasznosítása, azok ügyeinek kezelése. Emellett kiemelkedően fontos tevékenység a Fény Utcai Piac és Kereskedelmi Központ üzemeltetése, melyet a társasházzal kötött üzemeltetési szerződés alapján lát el. Mivel a társasháznak nincs önálló társasházkezelője, ezért a társasházi feladatok ellátását - az Intézőbizottság kontrollja mellett - szintén a Kft. végzi, ez utóbbi tevékenységért 2022. június 1-től külön, havi díjazásban részesül a társasház tulajdonosaitól. A jelenlegi gazdasági körülmények és vállalkozói kedv mellett rendkívül nehéz a több éve üresen álló, hasznosítatlan üzlethelyiségre új vállalkozókat találni, de az újonnan kötött megállapodásaink alapján az év második felében új kereskedőkkel, vendéglátókkal is bővülhet a jelenlegi bérlői kör. Az új bérlők és vállalkozók felkutatásával párhuzamosan az üresen álló – általunk fenntartott – üzlethelyiségek saját célú hasznosítására saját projektjavaslattal kívánunk élni.

A piac Fény utca felé néző, 3 éve kiadatlan üzlethelyiségében egy szóda palackozó üzemet és forgalmazási cserepontot kívánunk kialakítani. Ehhez a Kft. alapító okiratában rögzített tevékenységi köreit új tevékenységi körökkel szükséges kiegészíteni. A kiskereskedelembe tartozik az új és használt áruk átalakítás nélküli viszonteladása elsősorban a lakosság részére, személyes vagy háztartási célú fogyasztásra, illetve felhasználásra, üzleteken, áruházakon, piaci és utcai standokon, csomagküldő szolgálatokon, házaló kereskedőkön, fogyasztási szövetkezeteken, fogyasztói csoportokon, aukciós házakon stb. keresztül.

**A bővítendő TEÁOR:**

# 4725 - Ital-kiskereskedelem

Ebbe a szakágazatba tartozik:

- az italok (nem helyszíni fogyasztású) szakosodott kiskereskedelme
- alkoholos italok (sör, bor, likőr, vermut, pezsgő stb.)
*- alkoholmentes italok (ásványvíz, gyümölcslé stb.)*

**1107 - Üdítőital, ásványvíz gyártása**

Ebbe a szakágazatba tartozik:
- az alkoholmentes italok gyártása, az alkoholmentes sör és bor kivételével
- a természetes forrás- és ásványvizek palackozása a forrásnál vagy a kútnál és más

*palackozott vizek gyártása*- üdítőitalok gyártása
- alkoholmentes színezett és/vagy édesített üdítőitalok: limonádé, narancsital, kóla,

gyümölcs alapú üdítőitalok, tonik stb.

A szóda piaci palackozásával és értékesítésével számos célunk van. Egy évszázaddal ezelőtt az volt a természetes, hogy az ember az élelmiszert helyből, akár háztájiból, a szomszéd utcából, esetleg egy szomszédos településről szerezte be, vidéken ez még ma is létező szokás. A közlekedés és az infokommunikációs technológiák fejlődésével a globalizáció hozta magával előnyeit és a hátrányait is. Az Európai Unió egyik kezdeményezése, hogy az élelmiszer útja a földtől az asztalig a lehető legrövidebb legyen, ennek megfelelően az alapanyag megtermelése, feldolgozása és a termékek értékesítése is a lehetséges legrövidebb táv, útvonal megtételével valósuljon meg. Projektünk a rövid ellátási lánc fenntarthatósági előnyére épül, a REL működési formája. Azért a szódát választottuk termékként, mert ennek egyrészt hagyománya van a Lövőház utcában, másrészt Magyarországon újra élénkülni kezd a szódafogyasztás, sőt reneszánszát éli a mára hungarikummá vált szódavíz. Az ásványvizekkel szemben pedig a szódát visszaváltható üvegekbe töltjük majd, így a kiürült palackok sem szennyezik a környezetet.

Közös célunk környezeti erőforrásaink kímélése, minél kisebb ökolábnyomú élelmiszerek választása. Mint helyi közösségi tér és kiskereskedelmi, szolgáltató központ jelentős multiplikátor szerepkörrel rendelkezünk, melyet ebben a projektben szeretnénk kihasználni.

Mint minden sikeres projektnek, ennek is összefogásra kell épülnie. Mi hiszünk abban, hogy a lokálpatrióta életérzés egy összetartó erő, mely a környezetvédelmet is támogathatja, ahogy azt teszik a helyi lakosok a közösségi szemétszedéseknél.

Projektvízió: „a Fény utca piacon palackozott szóda a „mi szódánk”, ha ezt isszuk azzal is kifejezzük hova tartozunk és a környezetünkért is kiállunk.

Fentiekre tekintettel kérem a Képviselő-testületet a határozati javaslat elfogadására.

**H a t á r o z a t i j a v a s l a t**

A Képviselő-testület úgy dönt, hogy a Fény Utcai Piac Beruházó, Szervező és Üzemeltető Korlátolt Felelősségű Társaság Alapító okiratát az alábbi tevékenységi körökkel kiegészíti:

# 4725 - Ital-kiskereskedelem

**1107 - Üdítőital, ásványvíz gyártása**

A képviselő-testület felkéri a Polgármestert, hogy a döntésről a Fény Utcai Piac Beruházó, Szervező és Üzemeltető Korlátolt Felelősségű Társaság ügyvezetőjét értesítse és intézkedjen a változások cégnyilvántartáson történő átvezettetése érdekében.

**Felelős:** Polgármester

**Határidő:** 2022. augusztus 31.

*A határozati javaslat elfogadása egyszerű többségű szavazati arányt igényel.*

**B u d a p e s t, 2022. június 22.**

 **dr. Varga Előd Bendegúz**

 **alpolgármester**